ai4bharat/Pralekha huggingface dataset:
பிரதமர் அலுவலகம்
பழம்பெரும் திரைப்பட இயக்குனர் திரு கே. விஸ்வநாத் மறைவுக்கு பிரதமர் இரங்கல்
பழம்பெரும் திரைப்பட இயக்குனர் திரு.கே. விஸ்வநாத்தின் மறைவுக்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார்.
பிரதமர் வெளியிட்டுள்ள ட்விட்டர் பதிவு வருமாறு;
“திரு கே. விஸ்வநாத் அவர்களின் மறைவு வருத்தமளிக்கிறது. அவர் திரைப்பட உலகின் ஜாம்பவனாக திகழ்ந்தார். படைப்பாற்றல் மற்றும் பன்முகத் தன்மை கொண்ட இயக்குனராக தன்னை வேறுபடுத்திக் கொண்டார். அவரது பல்வேறு வகையான திரைப்படங்கள் பல தசாப்தங்களாக ரசிகர்களை கவர்ந்தன. அவரது குடும்பத்தினருக்கும் ரசிகர்களுக்கும் இரங்கல்கள். ஓம் சாந்தி.”
நுகர்வோர் நலன், உணவு மற்றும் பொது விநியோகம் அமைச்சகம்
விவசாயிகளுக்கு சேவை செய்ய, தொழில்நுட்ப மேம்பாடுகளுடன் இந்திய உணவு கழகம் தயார் நிலையில் இருக்க வேண்டும்: மத்திய அமைச்சர் திரு பியூஷ் கோயல் வலியுறுத்தல்
எதிர்காலத்தில், விவசாயிகளுக்கு சேவை செய்ய தொழில்நுட்ப மேம்பாடுகளுடன் இந்திய உணவு கழகம் தயார் நிலையில் இருக்க வேண்டும் என மத்திய உணவு மற்றும் பொது விநியோகத்துறை அமைச்சர் திரு பியூஷ் கோயல் வலியுறுத்தியுள்ளார்.
இந்திய உணவு கழகத்தின் 57வது நிறுவன தினம் ஜனவரி 14ம் தேதி கொண்டாடப்பட்டதை முன்னிட்டு, மைசூரில் புதிதாக கட்டப்பட்ட மண்டல அலுவலகத்தை மத்திய அமைச்சர் திரு பியூஷ் கோயல் காணொலி காட்சி மூலம் தொடங்கி வைத்தார். இந்நிகழ்ச்சியில் அவர் பேசியதாவது:
கொவிட் தொற்று சமயத்தில், மக்களின் கஷ்டங்களை குறைக்க நாட்டில் சுமார் 80 கோடி மக்களுக்கு, இந்திய உணவு கழகம் உணவு தானியங்களை வழங்கியது பாராட்டத்தக்கது. மேலும், இதுவரை இல்லாத அளவுக்கு கோதுமை மற்றும் நெல்லை கொள்முதல் செய்துள்ளது. இந்திய உணவு கழகம் அரசு நிறுவனம் மட்டும் அல்ல, நாட்டுக்கு குறிப்பாக விவசாயிகளுக்கு சேவை செய்யும் அமைப்பு.
இந்திய உணவுக் கழகம் 140 லட்சம் மெட்ரிக் டன் நெல், 390 லட்சம் மெட்ரிக் டன் கோதுமை கொள்முதல் செய்தது. கொரோனா தொற்று சமயத்தில், பிரதமரின் ஏழைகளின் நலன் உணவு திட்டத்தின் கீழ் 305 லட்சம் மெட்ரிக் டன் உணவு தானியங்கள் இலவசமாக வழங்கப்பட்டன.
முடக்க காலத்தில், பிரதமர் மோடியின் தலைமையின் கீழ் மக்களுக்கு உணவு மற்றும் அனைத்து அத்தியாவசியப் பொருட்களும் வழங்கப்பட்டன. இது குறிப்பிடத்தக்க சாதனை.
அரசு கொள்முதல் நிலையங்களில், கொள்முதல் 50 சதவீதம் அதிகரிக்கப்பட்டது, விவசாயிகள் தங்கள் உற்பத்தி பொருட்களை விற்பதற்கு வசதியாக இருந்தது. முன்பு மண்டிகளுக்கு செல்ல, விவசாயிகள் நீண்ட தூரம் பயணம் செய்ய வேண்டியிருந்தது. ஆனால், இந்த முறை அந்த தூரம் வெகுவாக குறைக்கப்பட்டது. இது விவசாயிகளின் உற்பத்தி அதிகரிக்க உதவியது.
குறைந்தபட்ச ஆதரவு விலையில், உற்பத்தி பொருட்கள் கொள்முதல் செய்யப்படும் என்ற நம்பிக்கையையும் விவசாயிகளுக்கு இந்திய உணவு கழகம் அளிக்கிறது. எதிர்காலத்திலும், விவசாயிகளுக்கு இந்திய உணவு கழகம் தொடர்ந்து சேவை செய்யும். ராபி சந்தை பருவத்தில், கோதுமை கொள்முதல் மூலம் 40 முதல் 45 லட்சம் விவசாயிகள் பயனடைந்தனர்.
எதிர்காலத்தில் விவசாயிகளுக்கு சேவை செய்ய, சர்வதேச தரத்தில் தொழில்நுட்ப மேம்பாடுகளுடன் இந்திய உணவு கழகம் தயார் நிலையில் இருக்க வேண்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1688757
பிரதமர் அலுவலகம்
அமெரிக்க நாடாளுமன்றக் குழுவுடன் பிரதமர் சந்திப்பு
பிரதமர் திரு.நரேந்திர மோடி, செனட் சபை உறுப்பினர் ஜான் கார்னின் தலைமையிலான அமெரிக்க நாடாளுமன்றக் குழுவைச் சந்தித்தார். இந்தக் குழுவில் செனட் சபை உறுப்பினர்கள் மைக்கேல் கிராப்போ, தாமஸ் டியுபர் வில்லே, மைக்கேல் லீ, நாடாளுமன்ற உறுப்பினர்கள் டோனி கன்சாலேஸ், ஜான் கெவின் எலிசி ஆகியோர் இடம் பெற்றுள்ளனர். மூத்த செனட் உறுப்பினர் ஜான் கார்னின் இந்தியா மற்றும் இந்திய – அமெரிக்கர்கள் குறித்த செனட் அமைப்பின் இணை நிறுவனர் மற்றும் இணைத் தலைவர் ஆவார்.
பரந்து விரிந்த மிகப்பெரும் ஜனத்தொகை சவால்களுக்கு இடையே கொவிட் நிலையை இந்தியா சிறப்பாக சமாளித்தது குறித்து நாடாளுமன்றக் குழு பாராட்டியது. நாட்டின் நாடாளுமன்ற பண்புகள் அடிப்படையிலான மக்கள் பங்களிப்பு, நூற்றாண்டுகளில் கண்டிராத கொடிய பெருந்தொற்றை சமாளிப்பதில் முக்கிய பங்காற்றியதாக பிரதமர் குறிப்பிட்டார்.
ஜனநாயக மாண்புகளை பகிர்ந்து கொள்வதன் வாயிலாக இந்தியா – அமெரிக்கா ஒருங்கிணைந்த உலகப் பாதுகாப்பு கூட்டாண்மையை வலுப்படுத்துவதில், அமெரிக்க நாடாளுமன்றம் ஆக்கப்பூர்வமாக பங்காற்றியதுடன் தொடர்ந்து ஆதரவை அளித்து வருவது குறித்து பிரதமர் பாராட்டுத் தெரிவித்தார்.
தெற்காசியா மற்றும் இந்தோ பசிபிக் பிராந்தியம் தொடர்பான விஷயங்கள் உட்பட பரஸ்பர நலன் சார்ந்த பிராந்திய விஷயங்கள் குறித்து வெளிப்படையான சிறந்த விவாதம் இந்தச் சந்திப்பின் போது நடைபெற்றது. இரண்டு பாதுகாப்பு ஒத்துழைப்பு நாடுகளுக்கு இடையிலான கூட்டு நலன் அதிகரித்து வருவதை பிரதமர் மற்றும் வருகை தந்துள்ள குழு சுட்டிக்காட்டியது. உலக அமைதி மற்றும் நிலைத்தன்மையை மேம்படுத்தும் நோக்கத்துடன் ஒத்துழைப்பை மேலும் வலுப்படுத்துவது குறித்த விருப்பத்தை இருதரப்பும் தெரிவித்தது.
இருதரப்பு உறவுகளை மேம்படுத்துவதற்கான வாய்ப்புகள், பயங்கரவாதம், பருவநிலை மாற்றம், முக்கிய தொழில்நுட்பங்களுக்கான நம்பகமான விநியோகச் சங்கிலிகள் போன்ற சமகால உலக விஷயங்கள் குறித்து பிரதமர் தமது கருத்தை பகிர்ந்து கொண்டார்.
விவசாயத்துறை அமைச்சகம்
வேளாண் உள்கட்டமைப்பு நிதியத்தின் கீழ் வங்கிகளுக்கான புதிய இயக்கத்தை மத்திய வேளாண் துறைச் செயலாளர் திரு மனோஜ் அஹுஜா தொடங்கி வைத்தார்
வேளாண் மற்றும் விவசாயிகள் நல அமைச்சகத்தின் செயலாளர் திரு மனோஜ் அஹுஜா இன்று  வேளாண் உள்கட்டமைப்பு நிதியத்தின் கீழ் வங்கிகளுக்கான புதிய இயக்கத்தைத் தொடங்கி வைத்தார். கிராமப்புற மற்றும் விவசாய மாற்றத்தை விரைவாக ஊக்குவிக்கும் வங்கிகள் - பாரத் என்ற  பெயரில் இந்த இயக்கம் தொடங்கப்பட்டுள்ளது. ரூ. 7200 கோடி என்ற இலக்குடன் ஒரு மாத காலம்  நடைபெறும் இந்த இயக்கத்தை வேளாண் துறைச் செயலாளர் காணொலி மூலம் தொடங்கி வைத்தார்.
இந்நிகழ்ச்சியில் பொதுத் துறை மற்றும் தனியார் துறை வங்கிகளின் தலைவர்கள், கிராமப்புற வங்கிகள், சிறு கடன் நிறுவனங்கள், வங்கி சாரா நிதி நிறுவனங்கள் மற்றும் தேர்ந்தெடுக்கப்பட்ட கூட்டுறவு வங்கிகள் போன்றவற்றைச் சேர்ந்த 100 க்கும் மேற்பட்ட வங்கித் துறை நிர்வாகிகள் மற்றும் அதிகாரிகள் கலந்து கொண்டனர்.
கூட்டத்தில் உரையாற்றிய வேளாண் உள்கட்டமைப்பு நிதியத்தின்  இணைச் செயலாளர் திரு சாமுவேல் பிரவீன் குமார், இந்த உள்கட்டமைப்பு நிதிய முன்னோடித் திட்டம் தொடங்கப்பட்டதிலிருந்து ஏற்பட்டுள்ள முன்னேற்றங்களை எடுத்துரைத்தார்.
பாரத ஸ்டேட் வங்கி, கனரா வங்கி, பஞ்சாப் நேஷனல் வங்கி, எச்டிஎஃப்சி, கோட்டக் மஹிந்திரா வங்கி, மத்தியப் பிரதேச கிராம வங்கி, மத்தியாஞ்சல் கிராம வங்கி மற்றும் பஞ்சாப் கிராம வங்கி போன்ற சிறப்பாக செயல்படும் வங்கிகளுக்கு மத்திய வேளாண் அமைச்சகத்தின் செயலாளர் பாராட்டுத் தெரிவித்தார்.
சிறப்பு சேவைகள் மற்றும் கட்டுரைகள்
மகளிர் சுய உதவிக் குழுக்களின் பொருட்களை சந்தைப்படுத்தும் பிரத்தியேக மின்னணு வர்த்தக தளம்
ஊரகப் பகுதிகளில் வசிக்கும் ஏழை பெண்களின் வாழ்வாதாரத்தை மேம்படுத்துவது மற்றும் அவர்கள் தயாரிக்கும் பொருட்களுக்கு லாபகரமான சந்தையை ஏற்படுத்தி, அவர்களது வருமானத்தை உயர்த்தும் நோக்கத்தோடு மத்திய ஊரக மேம்பாட்டு அமைச்சகம் பணியாற்றி வருகிறது. இத்தகைய பெண்கள் தங்களது பொருட்களை சந்தைப்படுத்துவதற்காக உள்ள வாய்ப்புகளும் மிகக் குறைவு. அதேபோல தேசிய ஊரக வாழ்வாதார இயக்கம்/ மாநில ஊரக வாழ்வாதார இயக்கங்களால் அமைக்கப்பட்ட நேரடி கடைகளில் மட்டுமே பெண்கள் தங்கள் பொருட்களை விற்பனை செய்யும் நிலை இருந்தது. இத்தகைய நிலையில் சுய உதவிக் குழுக்களைச் சேர்ந்த உறுப்பினர்களின் பொருட்களை சந்தைப்படுத்துவதற்கான மின்னணு வர்த்தக தளம் பற்றி ஆகஸ்ட் 15, 2022 அன்று செங்கோட்டை கொத்தளத்தில் பிரதமர் திரு நரேந்திர மோடி அறிவித்தார்.
இந்த அறிவிப்பிற்கு இணங்க, நாடு முழுவதும் உள்ள மகளிர் சுய உதவி குழுக்களின் பொருட்களை சந்தைப்படுத்துவதற்காக http://www.esams.in என்ற பிரத்யேக தளத்தை ஊரக மேம்பாட்டு அமைச்சகம் அக்டோபர் 28-ஆம் தேதி அறிமுகப்படுத்தியது. ஊரகப் பகுதிகளில் வசிக்கும் மக்களுக்கு லாபகரமான சந்தை வாய்ப்பை இந்த தளம் வழங்குவதோடு, பாரம்பரிய மற்றும் இயற்கைப் பொருட்களை நாடும் மக்களின் தேவையையும் பூர்த்தி செய்யும்.
பிரதமரின் அறிவிப்பைத் தொடர்ந்து அனைத்து மாநில ஊரக வாழ்வாதார இயக்கங்களும் தங்களுக்கு வேண்டிய பொருட்களை இந்த தளத்தின் மூலம் வாங்க உத்தரவிடப்பட்டுள்ளது.
இந்த மின்னணு வர்த்தக சந்தை தளம் பற்றி மக்களிடையே அதிகளவில் விழிப்புணர்வை ஏற்படுத்துமாறு மத்திய அரசின் அமைச்சகங்களும், துறைகளும் கேட்டுக் கொள்ளப்பட்டுள்ளன. ஊரக மேம்பாட்டு அமைச்சகத்தின் ஊழியர்கள் ஒவ்வொருவரும் குறைந்தபட்சம் ஒரு பொருளை இந்த தளத்தின் வாயிலாக வாங்க வேண்டும் என்று அமைச்சகம் ஆணையிட்டுள்ளது. அரசு முகமைகளும், ஊழியர்களும் இயன்றவரை இந்த விற்பனை தளத்தை பயன்படுத்திக் கொள்ளுமாறு அமைச்சகம் கேட்டுக் கொண்டுள்ளது.
சமூக நிதி மற்றும் அதிகாரமளித்தல் அமைச்சகம்
பத்திரிகை குறிப்பு
இதர பிற்படுத்தப்பட்ட வகுப்பினர்களுக்கான நலக்குழு
நாடாளுமன்ற உறுப்பினர் திரு. கணேஷ் சிங் தலைமையில் இயங்கும், இதர பிற்படுத்தப்பட்ட வகுப்பினர்களின் நல்வாழ்வுக்கான நாடாளுமன்றக் குழு, யூனியன் பிரதேசங்கள், பொதுத்துறை நிறுவனங்கள் உள்ளிட்ட மத்திய அரசின் கட்டுப்பாட்டில் உள்ள சேவைகளுக்கும், பதவிகளுக்குமான வேலைவாய்ப்பில், இதர பிற்படுத்தப்பட்ட வகுப்பினர்களில் மேல்நிலையில் உள்ள பொருளாதார மற்றும் சமூக வாய்ப்பில் உள்ளவர்கள் குறித்து தற்போது ஆய்வு நடத்தி வருகிறது.
இந்தக் குழு இது தொடர்பான ஆலோசனைகளையும், கருத்துக்களையும், தனிநபர், நிபணர்கள், சங்கத்தினர், அமைப்பினர் ஆகியோரிடமிருந்து வரவேற்கிறது.
இதுதொடர்பாக, மனுக்களை இந்தக் குழுவுக்கு அனுப்ப விரும்புவோர், அவற்றை ஆங்கிலத்திலோ அல்லது இந்தியிலோ, இந்தப் பத்திரிகை குறிப்பு வெளியான நாளிலிருந்து 20 நாட்களுக்குள், இயக்குநர், மக்களவைச் செயலகம், அறை எண்.131, நாடாளுமன்ற இல்ல இணைப்பு, புதுதில்லி-110 001 என்ற முகவரிக்கு அனுப்பலாம். மின்னஞ்சல் முகவரி: comobc-Iss@sansad.nic.in
--------
(Visitor Counter : 116
நிதி அமைச்சகம்
5 லட்சம் ரூபாய் வரை வருமானம் உள்ளவர்களுக்கு முழு வரி விலக்கு
ஆண்டு வருமானம் 5 லட்சம் ரூபாய் வரை உள்ள தனிநபர்களுக்கு வருமானவரியிலிருந்து முழு விலக்கு அளிக்கப்பட்டுள்ளது.
2019-20ஆம் ஆண்டுக்கான இடைக்கால நிதிநிலை அறிக்கையை இன்று  நாடாளுமன்றத்தில் தாக்கல் செய்த மத்திய நிதியமைச்சர் திரு பியூஷ் கோயல், கடந்த நான்கரை ஆண்டுகளாக அரசு மேற்கொண்ட முக்கிய வரி சீர்திருத்தங்களால், வரிவசூலும், வரிக்கான அடித்தளமும் அதிகரித்துள்ளதாகவும் அளவான வரி, அதிக வசூல் என்ற நோக்கத்தை எட்டியிருப்பதாகவும் தெரிவித்தார். ஆகையினால், இந்த வரி சீர்திருத்தத்தின் பயன்கள் நடுத்தர வர்க்கத்தில் வரி செலுத்துபவர்களையும் சென்றடைய செய்வதே நியாயமாக இருக்கும் என்றும் அவர் கூறினார்.
மாத ஊதியம் பெறுபவர்களுக்கு நிரந்தர கழிவுக்கான வரம்பு ரூ.40,000-லிருந்து ரூ.50,000-ஆக உயர்த்தப்பட்டுள்ளது. இதனால் மூன்று கோடி சம்பளதாரர்கள், கூடுதலாக ரூ.4,700 கோடி மதிப்பிலான வரி விலக்கு பலனைப் பெறுவார்கள்.
குடியரசுத் துணைத் தலைவர் செயலகம்
23வது ஹார்ன்பில் திருவிழாவை குடியரசு துணைத்தலைவர் தொடங்கிவைத்தார்
நாகாலாந்து தலைநகர் கொஹிமா அருகே கிசாமாவில் உள்ள நாகா பாரம்பரிய கிராமத்தில் 23-வது ஹார்ன்பில் திருவிழாவை குடியரசு துணைத்தலைவர் திரு ஜக்தீப் தன்கர் இன்று தொடங்கிவைத்தார்.
குடியரசு துணைத்தலைவராக பொறுப்பேற்றக் கொண்ட பிறகு முதன் முறையாக நாகாலாந்து சென்ற திரு தன்கருக்கு தொடக்க நிகழ்ச்சியில் பாரம்பரிய நாகா தலைப்பாகையும், நாகா சால்வையும் அணிவிக்கப்பட்டது.
இந்நிகழ்ச்சியில் பேசிய குடியரசு துணைத்தலைவர், கலாச்சாரத்தின் நிலமாக இந்தியா திகழ்வதாகவும், பழங்குடியின கலாச்சாரத்தால் இந்தியர்கள் பெருமைப்படுவதாகவும் குறிப்பிட்டார். நாகாவின் தனித்துவமான கலாச்சாரத்தையும், பெருமைமிக்க வரலாற்றையும் பாராட்டிய திரு தன்கர், பழங்குடியின கலாச்சாரத்தையும் வலிமையையும் நான் வணங்குகிறேன் என்று கூறினார்.
அம்மாநிலத்தின் இயற்கை அழகு குறித்து விவரித்த அவர், சுற்றுலாத் துறையில் சிறந்த வாய்ப்புள்ளதாகவும் அதை முழுமையாக பயன்படுத்திக் கொள்ள வேண்டும் என்றும் சுட்டிக்காட்டினார்.
நாட்டிலேயே நாகாலாந்தில் தான் பெண்களுக்கு எதிரான குற்றம் குறைவாக உள்ளது என்று பாராட்டு தெரிவித்த குடியரசு துணைத்தலைவர், அம்மாநிலம் பெண்களுக்கு அதிகாரம் அளித்து வருவதாகக் கூறினார்.
ஜி-20 அமைப்பின் தலைமைத்துவத்தை இந்தியா இன்று ஏற்றுக்கொண்டது குறித்து குறிப்பிட்ட திரு தன்கர், அடுத்த ஆண்டு ஏப்ரல் மாதத்தில் ஜி-20 அமைப்பின் கூட்டம் இம்மாநிலத்தில் நடைபெறும் போது நாகா விருந்தோம்பலை உலக நாடுகள் உணர முடியும் என்று தெரிவித்தார். இந்நிகழ்ச்சியில், திருவிழாவின் நினைவாக தபால் தலையை குடியரசு துணைத்தலைவர் வெளியிட்டார்.
ஹார்ன்பில் திருவிழா தொடக்க நிகழ்ச்சிக்கு பிறகு குடியரசு துணைத்தலைவர் இசாமாவில் உள்ள நாகா பாரம்பரிய கிராமத்தில் அமைந்துள்ள கலைக்கூடத்திற்கு சென்று பார்வையிட்டார்.
முன்னதாக, கொஹிமாவில் உள்ள ஆளுநர் மாளிகையில் நாகாலாந்து ஆளுநர் பேராசிரியர் ஜக்தீஷ் முகி, முதலமைச்சர் திரு நைஃப்யூ ரியோ, துணை முதலமைச்சர் திரு ஒய் பட்டோன் மற்றும் அமைச்சர்களை குடியரசு துணைத்தலைவர் சந்தித்தார்.
பிரதமர் அலுவலகம்
கலப்பு இரட்டையர் ஸ்குவாஷ் போட்டியில் வெண்கலப் பதக்கம் வென்ற சவுரவ் கோஷல், தீபிகா பல்லிகல்லுக்கு பிரதமர் வாழ்த்து
பெர்மிங்ஹாம் காமன்வெல்த் போட்டிகள், 2022-இல் கலப்பு இரட்டையர் ஸ்குவாஷ் போட்டியில் வெண்கலப் பதக்கம் வென்ற சவுரவ் கோஷல் மற்றும் தீபிகா பல்லிகல்லுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் பதிவில் பிரதமர் தெரிவித்ததாவது:
“காமன்வெல்த் போட்டிகளின் பல்வேறு விளையாட்டுகளில் நமது தடகள வீரர்கள் அபாரமாக விளையாடுவதைப் பார்ப்பது பேரின்பம் அளிக்கிறது. கலப்பு இரட்டையர் ஸ்குவாஷ் போட்டியில் வெண்கலப் பதக்கம் வென்ற சவுரவ் கோஷல், @SauravGhosal, தீபிகா பல்லிகல்லுக்கு @DipikaPallikal வாழ்த்துகள். தலைசிறந்த திறமையையும், குழு செயல்பாட்டையும் அவர்கள் வெளிப்படுத்தினார்கள். அவர்களுக்கு நல்வாழ்த்துகள். #Cheer4India”
சிறப்பு சேவைகள் மற்றும் கட்டுரைகள்
பணியிடங்களில் பெண்களுக்கான பாதுகாப்பு குறித்த கருத்தரங்கம் திருச்சி என்ஐடியில் நடைபெற்றது
திருச்சியில் உள்ள தேசிய தொழில்நுட்ப நிறுவனத்தில் பணியிடங்களில் பெண்களுக்கான பாதுகாப்பு என்ற தலைப்பில் கருத்தரங்கம் இன்று தொடங்கியது. இன்று முதல் 9-ந் தேதி வரை 5 நாட்கள் நடைபெறும் இந்த கருத்தரங்கிற்கு திருச்சி தேசிய தொழில்நுட்ப நிறுவனத்தின் உள்புகார் கமிட்டி ஏற்பாடு செய்திருந்தது.
அந்நிறுவனத்தின் இயக்குனர் பேராசிரியர் டாக்டர் ஜி.அகிலா தலைமை தாங்கிய இந்த கருத்தரங்கை திருமதி சுஜா சுகுமாறன் தொடங்கிவைத்தார். இதில் பணியிடங்களில் பெண்களுக்கான பாதுகாப்பை உறுதிசெய்ய மேற்கொள்ள வேண்டிய அம்சங்கள் குறித்து விரிவாக விவாதிக்கப்பட்டது. பாலியல் தொந்தரவுகள் உள்ளிட்ட பிரச்சனைகளை எதிர்கொள்வது குறித்த வழிகாட்டுதல்களும் வழங்கப்பட்டன.
மாணவிகள், பெண் பணியாளர்கள் உள்ளிட்டோர் எதிர்கொள்ளும் பிரச்சனைகளையும், அவற்றை முறியடித்து வெளிவர பயன்படுத்த வேண்டிய யுக்திகள் குறித்து எடுத்துரைக்கப்பட்டது. பெண்களுக்கு எதிரான குற்றங்களை தடுப்பதுடன், அவர்களது உரிமைகளை நிலைநாட்ட இருபாலரும் உதவ வேண்டியதன் அவசியம் குறித்து வலியுறுத்தப்பட்டது.
மனித வள மேம்பாட்டு அமைச்சகம்
என்.சி.இ.ஆர்.டி.-க்கு நிகர்நிலை பல்கலைக்கழக அந்தஸ்து வழங்கப்படுகிறது: மத்திய கல்வி அமைச்சர் திரு தர்மேந்திர பிரதான்
புதுதில்லியில் இன்று நடைபெற்ற தேசிய கல்வி ஆராய்ச்சி மற்றும் பயிற்சி கவுன்சிலான என்சிஇஆர்டி-யின் 63 வது நிறுவன தின விழாவில் மத்திய கல்வி அமைச்சர் திரு தர்மேந்திர பிரதான் கலந்து கொண்டார்.
இந்நிகழ்ச்சியில் பேசிய திரு தர்மேந்திர பிரதான், என்சிஇஆர்டி-க்கு நிகர்நிலைப் பல்கலைக்கழக அந்தஸ்து வழங்கப்பட்டுள்ளதாகத் தெரிவித்தார். ஆராய்ச்சி, பள்ளிக் கல்வி, ஆசிரியர் பயிற்சி உள்ளிட்டவற்றில் என்சிஇஆர்டி ஒரு வலுவான பங்களிப்பை வழங்கியுள்ளது என்றார். என்.சி.இ.ஆர்.டி ஒரு நிகர்நிலை ஆராய்ச்சி பல்கலைக்கழகமாக மாறுவதன் மூலம் உலகளாவிய ஒத்துழைப்புகள் அதிகரிக்கும் என்று அவர் கூறினார்.
என்.சி.இ.ஆர்.டி உருவாக்கிய 3 முதல் 8 வயதுக்குட்பட்ட குழந்தைகளுக்காக வடிவமைக்கப்பட்ட விளையாட்டு அடிப்படையிலான கற்றல்-கற்பித்தல் பொருளான ஜதுய் பிதாரா, என்ற தொலைக்காட்சி நிகழ்ச்சி நாட்டின் 10 கோடி குழந்தைகளுக்கு பயனளிக்கும் என்று அமைச்சர் தெரிவித்தார்.
தாய்மொழியில் கல்வியை ஊக்குவிக்கவேண்டியதன் அவசியத்தையும் திரு தர்மேந்திர பிரதான் வலியுறுத்தினார். என்.சி.இ.ஆர்.டி.யின் 7 மண்டல மையங்களிலும் மெய்நிகர் மற்றும் செயற்கை நுண்ணறிவு ஆய்வகங்களை அமைக்க வேண்டும் என்று அவர் ஆலோசனை தெரிவித்தார்.
4-வது தொழிற்புரட்சிக்கு நாட்டின் குழந்தைகள் தயாராக வேண்டும் என்று அமைச்சர் கூறினார். இந்தியாவின் கொவிட் -19 மேலாண்மை, சந்திரயான் 3 போன்ற தலைப்புகளில் சிறிய கையேடுகளை உருவாக்குமாறும் அவர் கேட்டுக்கொண்டார். புதிய தலைமுறையினருக்கு சமீபத்திய முன்னேற்றங்கள், இந்திய மதிப்புகள் மற்றும் நெறிமுறைகள் கற்பிக்கப்பட வேண்டும் என்று திரு தர்மேந்திர பிரதான் வலியுறுத்தினார்.
இந்நிகழ்ச்சியில் பேசிய கல்வி அமைச்சகத்தின் பள்ளிக்கல்வித்துறை செயலாளர் திரு சஞ்சய் குமார், புதிய தேசிய கல்விக்கொள்கையின் ஆலோசனைகளுக்கு ஏற்ப கற்றல் உபகரணங்களை உருவாக்குவதில் என்.சி.இ.ஆர்.டி மேற்கொண்ட முயற்சிகளை பாராட்டினார்.
நிகழ்ச்சியில், என்.சி.இ.ஆர்.டி.,யின் பல்வேறு முக்கிய முயற்சிகள் மற்றும் சாதனைகளை எடுத்துரைக்கும் குறும்படம் திரையிடப்பட்டது.
மத்திய அமைச்சரவை
மத்திய ஆந்திர பிரதேச பல்கலைகழகம் அமைக்க மத்திய அமைச்சரவை ஒப்புதல்
ஆந்திரப் பிரதேசம் அனந்தபூர் மாவட்டத்தின் ஜனதலுரு கிராமத்தில் மத்திய ஆந்திரப் பிரதேசப் பல்கலைகழகம் அமைக்க பிரதமர் திரு நரேந்திர மோடி தலைமையிலான மத்திய அமைச்சரவை குழு கொள்கை ரீதியிலான ஒப்புதல் அளித்துள்ளது. பல்கலைகழகம் அமைப்பதிற்கான முதற் கட்ட செலவிற்கான ரூ. 450 கோடி வழங்க ஒப்புதல் அளிக்கப்பட்டுள்ளது.
இயற்றப்பட்ட மத்தியப் பல்கலைக்கழகச் சட்டம் , 2009-ல் திருத்தங்கள் கொண்டு வரும் வரை சட்டப்படியான அந்தஸ்து வழங்கவும், சங்கங்கள் பதிவு சட்டம், 1860 கீழ் சங்கம் அமைத்து, தற்காலிக வளாகத்தில் மத்தியப் பல்கலைகழகம் செயல்படவும் அமைச்சரவை ஒப்புதல் அளித்துள்ளது. இது 2018-19 கல்வி ஆண்டிற்கான கல்வி சார்ந்த செயல்பாடுகளை துவங்க வழி செய்யும். இந்தப் பல்கலைகழகம் நிர்வாக முறை அமையும் வரை ஏற்கனவே செயல்பட்டு வரும் மத்திய பல்கலைகழகம் வழிநடத்தும்.
இந்த ஒப்புதல் உயர் கல்விக்கான அனுகுமுறை மற்றும் தரத்தை அதிகரிக்கும். மண்டலங்களில் உள்ள கல்வி வசதிகளில் உள்ள சமமின்மையை குறைத்து, ஆந்திரப் பிரதேச மறுசீரமைப்பு சட்டம், 2014-க்கு செயல்படுத்த உதவும் .
புதிய மற்றும் புதுப்பிக்கத்தக்க எரிசக்தி அமைச்சகம்
புதுப்பிக்கவல்ல எரிசக்தித் துறையில் பெண்கள் பங்கேற்பதை அதிகரிக்குமாறும் இந்தியாவின் எரிசக்தி மாற்றத்தை நிகர பூஜ்யத்தை நோக்கி கொண்டு செல்லுமாறும் மத்திய மின்சாரம் மற்றும் புதுப்பிக்கவல்ல எரிசக்தித் துறை அமைச்சர் திரு ஆர்.கே.சிங் வலியுறுத்தியுள்ளார்
புதுப்பிக்கவல்ல எரிசக்தித் துறையில் பெண்கள் பங்கேற்பதை அதிகரிக்குமாறும் இந்தியாவின் எரிசக்தி மாற்றத்தை நிகர பூஜ்யத்தை நோக்கி கொண்டு செல்லுமாறும் மத்திய மின்சாரம் மற்றும் புதுப்பிக்கவல்ல எரிசக்தித் துறை அமைச்சர் திரு ஆர்.கே.சிங் வலியுறுத்தியுள்ளார். உலகச் சுற்றுச்சூழல் தினத்தையொட்டி புதிய மற்றும் புதுப்பிக்கவல்ல எரிசக்தி அமைச்சகம், “புதுப்பிக்கவல்ல எரிசக்தியில் பெண்கள்: கொள்கை, தொழில்நுட்பம், திறன் உருவாக்குதல், நிதி குறித்த உரையாடல்” என்ற நிகழ்ச்சிக்கு ஏற்பாடு செய்திருந்தது.
இந்த நிகழ்ச்சியில் பேசிய அமைச்சர், புதுப்பிக்கவல்ல எரிசக்தித் துறையில் இந்தியாவின் முக்கிய சாதனைகளை எடுத்துரைத்தார். வெப்ப நிலை அதிகரிப்பை 2 டிகிரி செல்ஷியஸ் அளவுக்கு குறைப்பதற்கான பாரீஸ் ஒப்பந்தத்தை உறுதிபடுத்தும் வகையில் இந்தியாவின் செயல்பாடுகள் இருப்பதாகவும் அவர் கூறினார்.
காலநிலை மாற்றத்தை எதிர்கொள்வதில் பெண்களின் பங்கு குறித்து எடுத்துரைத்த அமைச்சர், புதுப்பிக்கவல்ல எரிசக்தித் துறையில் பெண்களை மையப்படுத்திய கொள்கைகள் உருவாக்கப்படுவது மற்றும் கட்டமைப்பு உருவாக்கத்தின் முக்கியத்துவத்தை வலியுறுத்தினார். சமூக ஈடுபாடு மற்றும் வீட்டு செயல்பாட்டின் மூலம் அடித்தள நிலையில் மிகவும் பயனுள்ள மாற்றத்தை பெண்கள் கொண்டு வர முடியும் என்று அவர் குறிப்பிட்டார். பெண்கள், குறிப்பாக கிராமப்பகுதிகளைச் சேர்ந்தவர்கள் பரவலாக்கப்பட்ட புதுப்பிக்கவல்ல எரிசக்தித் திட்டத்தின் மூலம் பயனடைய முடியும் என்று திரு ஆர்.கே. சிங் தெரிவித்தார்.
இந்த நிகழ்ச்சியில் மத்திய அமைச்சகங்கள், மாநில அரசுத் துறைகள், பன்முகத்தன்மை கொண்ட அமைப்புகள், நிதியுதவி செய்வோர், தொழில்நுட்பங்களை வழங்குவோர், சிந்தனையாளர்கள், பயனாளிகள் உள்ளிட்ட பலர் கலந்து கொண்டனர்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் : https://pib.gov.in/PressReleasePage.aspx?PRID=1930369
நாடாளுமன்ற விவகாரத்துறை அமைச்சகம்
75-வது சுதந்திரதின அமுத பெருவிழா, 8-வது சர்வதேச யோகா தினத்தையொட்டி, நாடாளுமன்ற விவகாரத்துறை அமைச்சகம் யோகா பயிற்சி வகுப்புக்கு ஏற்பாடு
75-வது சுதந்திரதின அமுத பெருவிழா, 8-வது சர்வதேச யோகா தினத்தையொட்டி, யோகா குரு டாக்டர் சுரக்ஷித் கோஸ்வாமியின் வழிகாட்டுலின்படி, நாடாளுமன்ற விவகாரத்துறை அமைச்சகம் சார்பில், 2022 ஜூன் 15-ம் தேதி, புதுதில்லியிலுள்ள நாடாளுமன்ற வளாகத்தில் யோகா பயிற்சி வகுப்புக்கு ஏற்பாடு செய்திருந்தது. அமைச்சகத்தின் கூடுதல் செயலர் டாக்டர். சத்ய பிரகாஷ் பயிற்சி வகுப்பை தொடங்கி வைத்து, நம் அன்றாட வாழ்வில் யோகாவின் முக்கியத்துவம் குறித்து எடுத்துரைத்தார்.
டாக்டர் சுரக்ஷித் கோஸ்வாமி, அமைச்சக அதிகாரிகள் மற்றும் ஊழியர்களுக்கு யோகா மற்றும் பிராணாயாமத்தை கற்றுக் கொடுத்தார். யோகா செய்வதன் மூலம் மனஅழுத்தம் நீங்கி, பணி திறனை அதிகரிக்க முடியும் என்று கூறினார்.
நிகழ்ச்சியில், டாக்டர்.சத்ய பிரகாஷ், கூடுதல் செயலர், திருமதி.சுமன் பாரா உட்பட அமைச்ச ஊழியர்கள் அனைவரும் கலந்து கொண்டனர்.
குறு சிறு மற்றும் நடுத்தர தொழில் துறை அமைச்சகம்
காதி மீண்டும் உலகளவில் செல்கிறது; அமெரிக்காவின் “படகோனியா” ஆடை வடிவமைப்பு நிறுவனம் அதன் ஆயத்த ஆடைகளுக்குக் காதி துணியை தேர்வு செய்துள்ளது
நீடித்து உழைப்பதற்கும், தூய்மைக்கும் அடையாளமான காதி, உலகளாவிய ஆடை வடிவமைப்புத் துறையில் பெரியதொரு முன்னேற்றத்தை அடைந்துள்ளது. உலகளவில் முன்னணியில் உள்ள அமெரிக்காவின் ஆடை வடிவமைப்பு நிறுவனம் படகோனியா, ஆயத்த ஆடைகளை தயாரிப்பதற்கு கை நெசவால் உருவாக்கப்பட்ட காதித் துணியை இப்போது பயன்படுத்துகிறது. ஜவுளித் துறையில் முக்கிய நிறுவனமான குஜராத்தின் அரவிந்த் மில்ஸ் மூலம் ரூ.1.08 கோடி மதிப்பிலான சுமார் 30,000 மீட்டர் காதித் துணியை படகோனியா கொள்முதல் செய்துள்ளது.
உலகம் முழுவதும் காதித் துணியை வர்த்தகம் செய்ய அகமதாபாதில் உள்ள அரவிந்த் மில்ஸ் நிறுவனத்துடன் காதி மற்றும் கிராமத் தொழில்கள் ஆணையம் 2017 ஜூலையில் ஒரு ஒப்பந்தத்தில் கையெழுத்திட்டது.
இதன்பிறகு, குஜராத்தின் காதி கைவினைஞர்களின் கூடுதல் மனித நேரம் மட்டும் அதிகரிக்கவில்லை. பிரதமரின் “உள்ளூர் பொருட்களுக்கு உலகளாவிய சந்தை” என்ற பிரதமரின் கனவும் நிறைவேற்றப்பட்டுள்ளது.
படகோனியாவால் காதித் துணி கொள்முதல் செய்யப்பட்டதால் கூடுதலாக 1.80 லட்சம் மனித நேரப் பணி உருவாக்கப்பட்டது. அதாவது காதி கைவினைக் கலைஞர்களுக்கு 27,720 மனித நாட்கள் வேலை கிடைத்தது. 2020 ஆம் ஆண்டு அக்டோபரில் அளிக்கப்பட்ட ஆர்டர் 2021 அக்டோபரில் அதாவது 12 மாதங்களில் நிறைவேற்றப்பட்டுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1780799
••••••••••••••••
(Visitor Counter : 161
குடியரசுத் தலைவர் செயலகம்
பக்ரீத் பண்டிகை கொண்டாடப்படவிருப்பதை முன்னிட்டு குடியரசுத் தலைவர் வாழ்த்து
பக்ரீத் பண்டிகை நாளை கொண்டாடப்பட உள்ள நிலையில், குடியரசுத் தலைவர் திரு ராம் நாத் கோவிந்த் நாட்டு மக்களுக்கு வாழ்த்து தெரிவித்துள்ளார்.
அவர் வெளியிட்டுள்ள வாழ்த்துச் செய்தியில், “பக்ரீத் பண்டிகையை முன்னிட்டு அனைத்து குடிமக்களுக்கும், குறிப்பாக நமது இஸ்லாமிய சகோதர சகோதரிகளுக்கு எனது மனமார்ந்த வாழ்த்துகளை தெரிவித்துக் கொள்கிறேன்.
அன்பு, தன்னலமற்ற மனப்பான்மை மற்றும் தியாக உணர்விற்கு நன்றி செலுத்துவதற்காகவும், அனைவரையும் உள்ளடக்கிய சமூகத்தில் ஒற்றுமை மற்றும் சகோதரத்துவத்திற்காக இணைந்து பணியாற்றவும் பக்ரீத் பண்டிகை கொண்டாடப்படுகிறது.
நமது மகிழ்ச்சியை பரிமாறிக் கொள்ளவும், ஏழை மற்றும் ஆதரவற்ற மக்களுக்கு உதவுவதற்கான வாய்ப்பாகவும் பக்ரீத் பண்டிகை அமைகிறது.
பெருந்தொற்றின் பரவலைத் தடுப்பதற்கான நடவடிக்கைகளைப் பின்பற்றி, சமுதாயத்தில் ஒவ்வொரு பிரிவினரின் மகிழ்ச்சி மற்றும் ஆரோக்கியத்திற்காகப் பணியாற்றி, கொவிட்-19 தொற்றை எதிர்த்துப் போராட உறுதி ஏற்போம்”, என்று தெரிவித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1737257
----
(Visitor Counter : 162
சிறப்பு சேவைகள் மற்றும் கட்டுரைகள்
ரூ.1.22 கோடி மதிப்பிலான 2.8 கிலோ தங்கத்தை சென்னை விமான நிலைய சுங்கத்துறை அதிகாரிகள் பறிமுதல் செய்தனர்
உளவுத்துறை தகவல்களின் அடிப்படையில், துபாயிலிருந்து சென்னை வந்த விமானத்தை சென்னை விமான நிலைய சுங்கத்துறை அதிகாரிகள் சோதனை செய்தனர். அப்போது அதில் வந்த ஆண் பயணி ஒருவர், மறைத்து வைத்திருந்த 195 கிராம் எடையிலான ரூ.24 ஆயிரம் மதிப்பிலான தங்கச் சங்கிலியை சுங்கத்துறை அதிகாரிகள் பறிமுதல் செய்தனர்.
மேலும் ஆடைகளின் அடுக்குகளில் மறைத்து வைத்திருந்த ரூ.24 ஆயிரம் மதிப்பிலான 312 கிராம் தங்கமும் பறிமுதல் செய்யப்பட்டது. மொத்தம் ரூ.22.19 லட்சம் மதிப்பிலான 507 கிராம் தங்கம் சுங்கத்துறை அதிகாரிகளால் பறிமுதல் செய்யப்பட்டது.
இதேபோல், இரு கழிவறைகளின் பக்கச் சுவர்களுக்கு இடையே, 2620 கிராம் எடையுள்ள தங்கப் பொட்டலங்கள் ரப்பர் பசையில் ஒட்டி மறைத்து வைக்கப்பட்டிருப்பது கண்டுபிடிக்கப்பட்டு பறிமுதல் செய்யப்பட்டது. பறிமுதல் செய்யப்பட்ட 2.29 கிலோ தங்கத்தின் மொத்த மதிப்பு ரூ.1 கோடியாகும்.
இதுகுறித்து தொடர் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை முதன்மை ஆணையர் திரு மேத்யூ ஜாலி தெரிவித்துள்ளார்.
பிரதமர் அலுவலகம்
ரஷ்ய அதிபர் விளாடிமிர் புதினுடன் பிரதமர் பேச்சு
ரஷ்ய அதிபர் திரு. விளாடிமிர் புதின் பிரதமர் திரு. நரேந்திர மோடியை இன்று தொலைபேசி மூலம் பேசினார்.
செயின்ட் பீட்டர்ஸ்பர்க் மெட்ரோவில் ஏற்பட்ட குண்டு வெடிப்பில் நிகழ்ந்த உயிர் இழப்புகளுக்கு பிரதமர் தனது இரங்கலை தெரிவித்தார்.
பெண்கள் மற்றும் குழந்தை நலன் அமைச்சகம்
குழந்தைகளின் நலனுக்காக தேசிய குழந்தைகள் மேம்பாட்டு நிறுவனம் பெற்றோருக்கு இணையவழி பயிற்சிப்பட்டறையை நடத்தியது
2023 மே 31 –ம் தேதியன்று தேசிய குழந்தைகள் மேம்பாட்டு நிறுவனம்  தில்லியில் “குழந்தைகளின் நவீனக் கருவிகள் பயன்பாடு” என்ற தலைப்பில் பெற்றோர்களுக்கு இணைய வழி வாயிலாக பயிற்சிப் பட்டறையை நடத்தியது. குழந்தைகள் நவீன கருவிகளைப் பயன்படுத்துவதன் மூலம் ஏற்படும் நன்மைகள் மற்றும் தீமைகள் குறித்து பெற்றோருக்கு விழிப்புணர்வை ஏற்படுத்தும் நோக்கில் இந்த பயிற்சி நடத்தப்பட்டது.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 181.56 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 23,913 கொவிட் சிகிச்சை பெறுபவர்கள் 0.06%ஆக உள்ளனர்.
குணமடைந்தோர் விகிதம் தற்போது 98.74%சதவீதம்
கடந்த 24 மணி நேரத்தில் 2,741 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,24,70,515 என அதிகரித்துள்ளது.
கடந்த 24 மணி நேரத்தில் 1,581 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.28 சதவீதம் ஆகும்
வாராந்திர பாதிப்பு விகிதம் 0.39 சதவீதம் ஆகும்
இதுவரை மொத்தம் 78.36 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 5,68,471 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1807955